BODOLAND रादाब: 18 आगष्ट, मुसलपुर: बिटिसि बिसायख’थिआ थांनाय एप्रिल दाननि 4 खालाराव खुंजानो गोनांमोनबाबो बुहुमनांङैनो साग्लोबसारनाय कर’ना भाइरासनि थाखाय खुंनो हानाय जायाखैमोन । जायनि थाखाय बिसायख’थिनि फोसावदिंनाय हाबाफारिआ सोलिगासिनि दं थिक बे बायदिनो बाक्सा जिल्लानि 21 नं सालबारि बियाबाव इउपिपिएलनि मावफुं आफादगिरि प्रमद बर” बिथांआ बाहागो लानानै बिटिसिआव बिपिएफ हानजाया सरखार सालायजेननायनिफ्रायनो गुन्दागिरि महरै रायजो राजाफोरनि सायाव सिगि सग’ खालामबोदों, रायजोफोरखौ गोबां खस्थ होबोदों बेजों लोगोसेनो रायजोफोरखौ जबकार्द, रेसनकार्द, IAY, PMAY बायदिनि मुंआव रां लानानै रायजो राजाफोरखौ मोनफ्रोमबो बिथिंआवनो थगायबोदों होनना अजद दैखांदों । बिपिएफनि बेफोरबादि जाख्ल’नायखौ इउपिपिएला सरखाराव फैयोब्लानो फोजोबस्रांनाय जागोन होनना बुंथिबावयो । हाग्रामा सरखारा मोनफ्रोमबो हारि माहारिफोरखौ खौसेथियै लाखिया लासे मोनफा मोनफा गावस्राहोना हिंसा हिंसि सोमजिहोबोदों होननाबो बुंथिबावयो । मख’नो नांगोनदि बिटिसिआव मोनफ्रोमबो राजखान्थियारि हानजाया गावसोरनि सुबुं गोहोखौ दिन्थिना मेल खालामदोंबाबो 21 नं सालबारि बियाबाव बिपिएफ, बिजेपि, जिएसपि बायदि दोलोनि गोहोखौ नुनो मोननाय जायाखै होनना रायजो राजाफोरा बुंथिबावयो । बेजों लोगोसेनो 21 नं सालबारि बियाबाव इउपिपिएल दोलोनि बिजाथि बिनद मोसाहारि बिथांखौ देरहासार खालामनाय थांखिजों सा 600 निबो बारा सुबुंफोरा दिनै हाबफैबावयो । बे बिथिंखौ नायनानै सालबारि बियाबाव बिनद मोसाहारि बिथांनि देरहासारनाया रोखा नुजाथिबाय होननाबो बुंथिबावयो । बेजों लोगोसेनो फैबाय थानाय समाव गासैबो रायजो राजानि समान जौगाथाइ मोनथाइनि थाखाय इउपिपिएल दोलोआ अरायबो खामानि मावलांगोन होनना बाक्सा जिल्ला 21 नं सालबारि बियाबाव खुंफुंनाय मोनसे हाबाफारिआव बाहागो लानानै प्रमद बर’ बिथांआ बुंथियो ।